Na podlagi 12. člena Uredbe Sveta (ES) št. 168/2007 o ustanovitvi

Agencije Evropske unije za temeljne pravice (UL št. 53 z dne 22. 2. 2007, nadalje: »Uredba«)

objavlja Republika Slovenija, Ministrstvo za zunanje zadeve, dne 3. 2. 2022 naslednji javni

**RAZPIS**

**za neodvisnega člana in nadomestnega člana**

**upravnega odbora Agencije Evropske unije za temeljne pravice,**

**za obdobje od avgusta 2022 do julija 2027**

1. **SPLOŠNO**

Agencija Evropske unije za temeljne pravice (nadalje: »Agencija«) s sedežem na Dunaju ima, skladno s svojim ciljem, strokovno-podporno vlogo pri izvajanju prava Skupnosti na področju temeljnih pravic – s strani njenih institucij, organov, uradov in agencij, oziroma držav članic. Agencija vsem naštetim zagotavlja pomoč in strokovno znanje v podporo polnemu spoštovanju temeljnih pravic pri sprejemanju ukrepov ali oblikovanju ravnanja znotraj njihovih pristojnosti.

Upravni odbor zagotavlja, da Agencija opravlja naloge, ki so ji zaupane. Kot njen pristojni organ za načrtovanje in spremljanje upravni odbor izvaja zlasti naslednje naloge:

- sprejema letni program dela Agencije;

- sprejema letna poročila o vprašanju temeljnih pravic v zvezi s področji dejavnosti Agencije;

- sprejema letno poročilo o dejavnostih Agencije;

- imenuje in po potrebi razreši direktorja Agencije;

- sprejema letne predloge proračuna in končne proračune Agencije;

- pripravi letno oceno izdatkov in prihodkov Agencije;

- sprejme poslovnik Agencije in finančna pravila, ki se uporabljajo za Agencijo;

- sprejme ukrepe za izvajanje kadrovskih predpisov;

- sprejme ureditve glede preglednosti in dostopa do dokumentov;

- imenuje in razrešuje člane znanstvenega odbora;

- ugotavlja, ali (nadomestni) član upravnega odbora izpolnjuje merila o neodvisnosti.

Mandat članov in nadomestnih članov upravnega odbora traja pet let ter ga ni možno obnoviti. Delo v upravnem odboru ni plačano. Agencija članom povrne stroške za pot in nastanitev ter izplača dnevnice.

1. **POGOJI**

Upravni odbor sestavljajo osebe z ustreznimi izkušnjami na področju upravljanja organizacij javnega ali zasebnega sektorja z znanjem s področja temeljnih pravic.

Vsaka država članica EU v upravni odbor imenuje po eno neodvisno osebo z visoko stopnjo odgovornosti v okviru neodvisne nacionalne institucije za človekove pravice ali drugih organizacij javnega ali zasebnega sektorja.

Vsakega člana upravnega odbora lahko zastopa nadomestni član, ki izpolnjuje zgoraj navedene pogoje in je imenovan po enakem postopku.

V tem smislu morajo kandidati izpolnjevati naslednje **posebne pogoje**:

1. ustrezne izkušnje na področju upravljanja organizacij javnega ali zasebnega sektorja;
2. znanje s področja temeljnih pravic;
3. neodvisnost;
4. visoka stopnja odgovornosti v okviru neodvisne nacionalne institucije za človekove pravice ali drugih organizacij javnega ali zasebnega sektorja.

Poleg posebnih pogojev mora kandidat izpolnjevati **splošne pogoje**:

1. aktivno znanje slovenskega in angleškega ali francoskega jezika;
2. državljanstvo Republike Slovenije.
3. **PRIJAVE**

Prijava mora vsebovati:

- podpisano pisno izjavo o izpolnjevanju pogojev, osebno ime, datum rojstva, naslov stalnega in začasnega prebivališča ali kraja, kjer je kandidat dosegljiv, ter kontaktne podatke;

- življenjepis v angleščini ali francoščini, iz katerega izhaja izpolnjevanje razpisnih pogojev;

- kratko motivacijsko pismo za nastop funkcije člana upravnega odbora Agencije.

Kandidati vložijo prijavo v pisni obliki in jo pošljejo v zaprti ovojnici **z označbo**: »Razpis – član upravnega odbora FRA« na **naslov**: Ministrstvo za zunanje zadeve, Kadrovska služba, Prešernova 25, Ljubljana, in sicer **najpozneje do četrtka, 24. februarja 2022**. Za pisno obliko prijave se šteje tudi elektronska oblika, poslana na **elektronski naslov**: gp.mzz@gov.si, pri čemer veljavnost prijave ni pogojena z elektronskim podpisom. Pozneje prispelih prijav ne bomo upoštevali.

Po poteku razpisnega roka bo razpisna komisija izmed pravočasnih in popolnih prijav izbrala člana upravnega odbora Agencije in njegovega namestnika. Pri odločanju o imenovanju bo razpisna komisija upoštevala izkušnje kandidatov na področju temeljnih pravic, dosedanje delovanje v mednarodnem okolju, njihov neodvisen status, ter druge relevantne okoliščine.

Obvestilo o končanem izbirnem postopku bo objavljeno na spletni strani Ministrstva za zunanje zadeve.

Dodatne informacije o izvedbi razpisa lahko dobite vsak delovni dan med 10.00 in 12.00 uro na tel. št. (01) 478 2438 (Martin Petrovčič).

V besedilu razpisa uporabljeni izrazi zapisani v moški spolni slovnični obliki so uporabljeni kot nevtralni za moške in ženske.